CELEX: 32009D1217(01)
Language: el
Date: 2009-12-02 00:00:00
Title: Απόφαση του προέδρου της Ευρωπαϊκής Επιτροπής, της 2ας Δεκεμβρίου 2009 , σχετικά με την υπογραφή των κανονισμών, οδηγιών και αποφάσεων της Επιτροπής που δεν καθορίζουν τους αποδέκτες τους [C(2009) 9848]

17.12.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 332/78
            
         
      ΑΠΌΦΑΣΗ ΤΟΥ ΠΡΟΈΔΡΟΥ ΤΗΣ ΕΥΡΩΠΑΪΚΉΣ ΕΠΙΤΡΟΠΉΣ
   
   της 2ας Δεκεμβρίου 2009
   σχετικά με την υπογραφή των κανονισμών, οδηγιών και αποφάσεων της Επιτροπής που δεν καθορίζουν τους αποδέκτες τους
   [C(2009) 9848]
   Ο ΠΡΟΕΔΡΟΣ ΤΗΣ ΕΥΡΩΠΑΪΚΗΣ ΕΠΙΤΡΟΠΗΣ,
   Έχοντας υπόψη:
   τη συνθήκη για την Ευρωπαϊκή Ένωση,
   τη συνθήκη για τη λειτουργία της Ευρωπαϊκής Ένωσης, και ιδίως το άρθρο 297 παράγραφος 2,
   τη συνθήκη για την ίδρυση της Ευρωπαϊκής Κοινότητας Ατομικής Ενέργειας,
   ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Οι κανονισμοί, οδηγίες και αποφάσεις της Επιτροπής που δεν καθορίζουν τους αποδέκτες τους και εγκρίνονται με προφορική διαδικασία σύμφωνα με το άρθρο 8 του εσωτερικού κανονισμού της Επιτροπής, υπογράφονται από τον Πρόεδρο μέσω ανακεφαλαιωτικού σημειώματος στη διάρκεια της συνεδρίασης της Επιτροπής κατά την οποία εγκρίνονται. Το σημείωμα αυτό υπογράφεται από τον Πρόεδρο ή το μέλος της Επιτροπής που τον αναπληρώνει, σύμφωνα με τη σειρά προτεραιότητας που έχει καθορίσει ο πρόεδρος.
   Οι κανονισμοί, οδηγίες και αποφάσεις της Επιτροπής που δεν καθορίζουν τους αποδέκτες τους και εγκρίνονται με προφορική διαδικασία σύμφωνα με το άρθρο 12 του εσωτερικού κανονισμού, καταχωρίζονται σε ημερήσιο σημείωμα. Τα ημερήσια σημειώματα αναφέρονται και επισυνάπτονται στο ανακεφαλαιωτικό σημείωμα που καταρτίζεται για τη συνεδρίαση της Επιτροπής σύμφωνα με το άρθρο 17 παράγραφος 1 του εσωτερικού κανονισμού, και το οποίο υπογράφεται από τον Πρόεδρο στη διάρκεια της συνεδρίασης. Ωστόσο, ο πρόεδρος εκχωρεί στον γενικό γραμματέα την αρμοδιότητα υπογραφής των πράξεων εκείνων των οποίων η δημοσίευση και θέση σε ισχύ δεν μπορεί να αναβληθεί για την επόμενη συνεδρίαση της Επιτροπής, λόγω του επείγοντος χαρακτήρα τους.
   Η αρμοδιότητα για την υπογραφή των κανονισμών, οδηγιών και αποφάσεων της Επιτροπής που δεν καθορίζουν τους αποδέκτες τους και εγκρίνονται με τη διαδικασία εξουσιοδότησης, σύμφωνα με το άρθρο 13 του εσωτερικού κανονισμού, εκχωρείται στα μέλη της Επιτροπής στα οποία έχουν ανατεθεί εξουσίες έγκρισης.
   Η αρμοδιότητα για την υπογραφή των κανονισμών, οδηγιών και αποφάσεων της Επιτροπής που δεν καθορίζουν τους αποδέκτες τους και εγκρίνονται με τη διαδικασία μεταβίβασης αρμοδιοτήτων ή περαιτέρω μεταβίβασης αρμοδιοτήτων σύμφωνα με τα άρθρα 13, 14 και 15 του εσωτερικού κανονισμού, εκχωρείται στους υπαλλήλους στους οποίους ανατίθενται εξουσίες έγκρισης.
   Άρθρο 2
   Η παρούσα απόφαση εφαρμόζεται από την 1η Δεκεμβρίου 2009.
   
      Βρυξέλλες, 2 Δεκεμβρίου 2009.
      
         
            Ο Πρόεδρος
         
         José Manuel BARROSO